Her er EU"s mange migrationsaftaler med autoritære regimer

 12. februar 2024 Politiken Sektion 1 MARTIN BJØRCK, COMO..

Afrikanske militærstyrer og autoritære regimer får milliarder af kroner fra EU til at holde migranter væk. Hvordan pengene bruges, er svært at gennemskue. Politiken forsøger her at give et overblik.

Den irregulære migration fra Afrika mod EU er på sit højeste siden flygtninge- og migrantkrisen i 2016, og EU investerer som aldrig før i at sætte en stopper for trafikken ved at indgå aftaler med især nordafrikanske lande.

Overordnet er der enighed blandt eksperter om, at det er vanskeligt at danne sig et helt klart billede af, hvor mange EU-midler, der bruges på håndtering af migration, og hvad pengene bruges på.

Men man ved, at nordafrikanske lande, der modtager EU-støtte til at styrke grænsebevogtningen, begår menneskrettighedskrænkelser, som går direkte imod EU"s officielle værdisæt og international lovgivning. Politiken giver dig her et overblik over den løbende pengestrøm. Tal er i engangsbeløb.

Hvor mange penge bruger EU?

Gennem det finansielle instrument Neighbourhood, Development and International Cooperation (NDICI), er der i 2021-2027 afsat 170 mia. kr. til håndtering af migration og grænsebevogtning uden for EU.

95 mia. kr. til en styrkelse af bevogtningen.

Det betyder mere mandskab til nationale kystvagter og politi, træning og uddannelse af mandskab, indkøb af både og køretøjer, administrativt og teknisk udstyr til bl.a. registrering og overvågning.

74 mia. kr. er øremærket migration og vil ifølge EU"s strategiplan bekæmpe menneskesmuglernetværk samt »ulovlig migration« og facilitere tilbagesendelser af migranter, der ikke har opholdsret.

Hertil kommer ekstra 7,5 mia. kr. fra en pulje, der har indsamlet bøder for brud på konkurrencelove.

EU lover op til 10 pct. ekstra til de lande, der viser gode samarbejdsevner.

Hvor kommer der penge fra?

NDICI, som indeholder et hav af forskellige projekter.

Derudover eksisterer der flere forskellige puljer, som EU også benytter til at håndtere irregulær migration, heriblandt asyl- og migrationspuljen, AMIF, og den udfasende Emergency Trust Fund for Africa.

Hvordan bliver der fulgt op på samarbejdet?

EU"s finansielle bistand til humanitære programmer implementeres hovedsageligt af FN-agenturerne, IOM og UNHRC samt internationale ngo"er. Støtte til grænsebevogtningen implementeres af EU-medlemslande med bilaterale aftaler og EU.

EU-Kommissionen monitorerer EU"s programmer blandt andet gennem rapporter fra FN-agenturerne og medlemslandene samt ved egne opfølgningsmissioner.

EU siger, at »respekt og beskyttelse af menneskerettigheder og grundlæggende frihedsrettigheder er kernen i vores forbindelser med alle tredjelande«.

Aftalerne land for land

Libyen Politiske ledere: I vest omkring Tripoli regerer den FN-støttede regering ledet af Abdul Hamid Dbeibah. Den østlige del af landet omkring Benghazi kontrolleres af feltmarskal Khalifa Haftar.

EU-midler til at håndtere migration: 500 mio. kr. til den libyske kystvagt. Uspeciferet trecifret millionbeløb til at håndtere migrantstrømmen fra lande syd for Sahara.

Bilaterale aftaler med EU-lande: Italien har siden 2017 støttet kystvagten med mindst en halv milliard kroner. Aftalen blev senest fornyet i januar 2023.

Beskyldninger om menneskerettighedskrænkelser: Mange hændelser, hvor kystvagten har skudt mod migrantbåde på Middelhavet og ulovligt tvunget både tilbage til land. Migranter sættes i detentionscentre, hvor tortur og overgreb er hverdag.

Ulovlige masseudvisninger af migranter til ørkenområder i lande som Sudan og Tchad. Meldinger går på, at militsgrupper samarbejder med den libyske regering.

Italiens ministerpræsident, Giorgia Meloni, har holdt møde med Khalifa Haftar med henblik på at opnå en migrationsaftale.

Sikkerhedsanalyser peger på, at Haftar er direkte involveret i at orkestrere migrantstrøm mod Europa fra det østlige Libyen - ved at lade migrantbåde sejle ud fra kysten.

Tunesien Præsident: Kais Saied. EU-midler til at håndtere migration: 790 mio. kr. En større pakke på 8 mia. kr. med fokus på at skabe økonomisk bæredygtighed. Ses af EU som en prototype på en ny slags aftale med afrikanske stater.

Bilaterale aftaler med EU-lande: Italien støtter kystvagten med 60 mio. kr. til udstyr. 225 mio. kr. til at bekæmpe irregulær migration på anden vis.

Beskyldninger om menneskerettighedskrænkelser: Tunesien har overhalet Libyen som det land, hvorfra flest migranter sejler mod Europa. Præsident Kais Saied beskyldes for at være totalitær og undertrykke politisk modstand. Tunesiske myndigheder foretager masseudvisninger af migranter fra lande syd for Sahara, som bliver efterladt i ørkenen på grænsen til Libyen.

Kystvagten beskyldes for pushbacks (ulovlig praksis, hvor kystvagter skubber migrantbåde tilbage til land) og vold mod migranter.

Land: Egypten Præsident: Abdel Fatah al-Sisi. EU-midler til at håndtere migration: 650 mio. kr. til den egyptiske kystvagt (januar 2024). Migrationsaftalen mellem EU og Egypten startede i 2022 med 860 mio. kr. der blev tildelt i 2023.

Beskyldninger om menneskerettighedskrænkelser: Abdel Fatah al- Sisis militærstyre, der undertrykker politisk modstand, religiøs frihed og aktivt bruger dødsstraf, forbliver en vigtig strategisk partner for EU i kampen mod irregulær migration. De egyptiske myndigheder foretager ulovlige masseudvisninger af flygtninge og migranter. Land: Marokko Præsident: Aziz Akhannouch. EU-midler til at håndtere migration: 1,1 mia. kr. (marts 2023).

Bilaterale aftaler med EU-lande: Spanien har siden 2019 støttet med 900 mio. kr.

Beskyldninger om menneskerettighedskrænkelser: Internationale ngo"er siger, at de marokkanske myndigheder med vilje besværliggør deres mission i landet. Migranter nægtes adgang til at søge asyl. Voldelige pushbacks mod afrikanske migranter, der forsøger at krydse landgrænsen til den spanske enklave, Melilla.

Land: Algeriet Præsident: Bdelmadjid Tebboune. EU-midler til at håndtere migration: 70 mio. kr. Plus uspecificeret beløb.

Beskyldninger om menneskerettighedskrænkelser: Masseudvisninger af afrikanske migranter til Niger. Meldinger om tortur og voldtægt mod migranter.

Andre lande EU har afsat 450 mio. kr. til at begrænse migration på Vestbalkan. Bangladesh og Pakistan får tilsammen knap 1 mia. kr. Der er også aftaler med lande i Vestafrika og Arikas Horn. Heriblandt Nigeria, og indtil for nylig Niger. Herudover har EU siden 2016 haft en aftale med Tyrkiet. Den er på 450 mia. kr.

Italien har også bilaterale sikkerheds- og migrationsaftaler med Nigeria, Gambia og Niger.

EU"s grænse- og kystvagt, Frontex, har i 2024 et budget på 6,5 mia. kr. Frontex er også aktiv i at assistere en række lande i Nordafrika, Afrika og Asien i forbindelse med håndtering af migration og grænsebevogtning.

Frontex øger også samarbejdet med lande Centralasien samt lande som Bangladesh, Pakistan, Afghanistan og Irak, hvorfra mange søger mod EU.

Fejl og Fakta 13.02.2024:

Aziz Akhannouch blev omtalt som Marokkos præsident på side 8 i 1. sektion i går, men det ville nok komme som en overraskelse for Muhammed VI, der er landets konge. Aziz Akhannouch er premierminister.

Fejl og Fakta 14.02.2024:

EU har siden 2016 har haft en aftale med Tyrkiet om begrænsning af indvandring, men den koster ikke EU 450 milliarder kroner, som vi skrev på side 8 i 1. sektion mandag 12.2. Beløbet er 45 milliarder kroner.